Olav Torsteinsen Bjørgum

Olav Torsteinsen Bjørgum (født 17. september 1830 i Lånke, død 3. april 1925 i Hegra) var en norsk lærer, klokker, gårdbruker, misjonsvenn og politiker (V). Han var Hegras ordfører fra 1874 til 1889.

Liv og virke 
Han var sønn av gårdbruker Torstein Olsen Bjørgum og hustru Maren Olsdatter Leren på Nordre Bjørgan i Lånke. Han hadde to eldre brødre som også var døpt Ole, og ble derfor kalt «litj-Ola» som ung. Flere av hans brødre ble lærere og underoffiserer. Lærer, kjøpmann og stortingsmann Ole Jullum var hans fetter på farssiden.

Han gikk Klæbu seminar, og begynte straks etter som lærer i Trøyte skolekrets i Hegra og klokker/kirkesanger i Hegra kirke. Han var preget av grundtvigianske ideer, og var i sin ungdom nært knyttet til Ole Vig og Selskabet for folkeoplysningens fremme. Bjørgum skal ha vært «en sjeldent dyktig lærer». Han samlet også på gamle ordspråk og munnhell.

Han var også gårdbruker på Breidablikk, som han fikk utskilt fra Kyllo, i Hegra. Han var «en driftig jordbruker som drev sin gård på en mønstergyldig måte», het det i en nekrolog.

Bjørgum var den første ordføreren i Hegra etter herredsdelingen i Øvre Stjørdal i 1874 og frem til 1889. Han var også valgmann fra Øvre Stjørdal prestegjeld ved alle stortingsvalg i Nordre Trondhjems amt fra 1879 til 1900, som venstremann. Bjørgum var «glødende nasjonalt innstilt». Han var også mangeårig medlem av forstanderskapet i Stjørdalens Sparebank og en foregangsmann bak etableringen av Hegra Sparebank i 1897.

Han giftet seg i 1860 med Anna Pedersdatter Fornes fra Hegra. De var sterkt engasjert i kristelig arbeid, som ledere i misjonslag. Han reiste også et bedehus for egne midler. Blant Olav og Annas åtte barn var døtrene Aasta og Sigrid Bjørgum, som reiste til Kina som misjonærer. Olav og Anna var grandonkel og grandtante på farssiden til Hegras senere ordfører Johan Fornes.

Referanser 

Ordførere i Hegra
Venstre-ordførere i Nord-Trøndelag
Norske pedagoger
Norske bønder
Personer fra Stjørdal kommune